བད་ཀན་ཟ་ཁུ་ནད་ཀྱི་བཅོས་ཐབས་ལ་སྤྱིའི་བཅོས་ཐབས་དང་བྱེ་བྲག་གི་བཅོས་ཐབས་གཉིས་ལས་དང་པོ་སྤྱིའི་བཅོས་ཐབས་ལ་རྒྱུད་ལས།བཅོས་ཐབས་ཟ་ཁུ་བད་ཚིལ་གཙོ་བོར་བཅོས།།ཅེས་གསུང་བ་དང་བྱེ་བྲག་གི་བཅོས་ཐབས་ལ་ཟས་ཀྱིས་བཅོས་ཐབས་དང་།སྤྱོད་ལམ་གྱི་བཅོས་ཐབས།སྨན་གྱིས་བཅོས་ཐབས་དང་དཔྱད་ཀྱིས་བཅོས་ཐབས་ལ་སོགས་པའི་བཅོས་ཐབས་མི་འདྲ་བ་ཁག་བཞི་རུ་བཤད་ཡོད་པ་ལས་སྤྱི་ལ་བད་ཚིལ་གྱི་བཅོས་ཐབས་རྩ་དོན་ལ་བཟུང་ཐོག་བྱེ་བྲག་གི་བད་གྱུར་ཟ་ཁུ་ལ་བད་བཅོས་དང་མཁྲིས་གྱུར་ཟ་ཁུ་ལ་མཁྲིས་བཅོས་དང་རླུང་གྱུར་ཟ་ཁུ་ལ་རླུང་བཅོས་གཙོ་བོ་འཛིན་དགོས་པ་ཞིག་ཡིན་ལ་བྱེ་བྲག་ཏུ་ཟས་ཀྱིས་བཅོས་པ་ལ་ནས་རྩམ་དང་སྐམ་སའི་ཤ་ལ་སོགས་པའི་ཡང་ཞིང་དྲོད་པའི་ཟས་རིགས་བསྟེན་པ་དང་སྤྱོད་ལམ་ལ་རྩོལ་བཅག་དང་སྤྱི་སྨན་ལ་གཅིན་སྙི་ཨ་རུ་བཅོ་བརྒྱད་དང་བདུད་རྩི་གསུམ་སྦྱོར།སེ་འབྲུ་ཉི་དཀྱིལ།ལྷ་ལུང་ལ་སོགས་ཡོད་ལ།བྱེ་བྲག་ཏུ་བད་གྱུར་ཟ་ཁུ་ལ་གོང་གི་སྤྱི་སྨན་སྟེང་དུ་བད་ཀན་གྱི་སྨན་ཁ་སྣོན་བྱད་པ་དང་མཁྲིས་གྱུར་ཟ་ཁུ་ལ་གོང་གི་སྤྱི་སྨན་སྟེང་དུ་མཁྲིས་སྨན་ཁ་སྣོན་བྱེད་པ་དང་རླུང་གྱུར་ཟ་ཁུ་ལ་གོང་གི་སྤྱི་སྨན་སྟེང་དུ་རླུང་སྨན་ཁ་སྣོན་བྱེད་དགོས་ལ་དེ་དག་གང་ཡིན་ཡང་ཕོ་བའི་མེ་དྲོད་གསོ་བ་རྩ་དོན་དུ་འཛིན་དགོས་ལ་དེ་མིན་རླུང་མཁྲིས་བད་གསུམ་སོགས་རང་རང་གི་བསྡོངས་ཟླ་གང་ཤས་ཆེ་ན་དེའི་སྨན་བསྟེན་རྒྱུའང་ཤིན་ཏུ་གལ་ཆེ་བར་བསམ་མོ།།གཞན་ཡང་བད་གྱུར་ལ་སྐྱུག་དང་མེ་ཡིས་མེ་བཅོས་པ་དང་མཁྲིས་གྱུར་ལ་བཤལ་དང་གཏེར་གྱིས་བཅོས་པ།རླུང་གྱུར་ལ་འཇམ་རྩུབ་དང་མེ་ཡིས་བཅོས་བ་ལ་སོགས་པ་གཞུང་ལུགས་དང་སྦྱར་ནས་གང་ལ་གང་འཚམས་གྱིས་བཅོས་བར་བྱའོ།།